ای گؤزلیک کعبه سی، سن قبله گاهیمسان منیم
من گدای عشقینم، سن پادشاهیمسان منیم
اؤزگه بیر جانانا جؤروندن شیکایت ائتمرم
هر جفا ائتسن یئنه، اؤز دادخواهیمسان منیم
جان وئریب، یا جانیم آلسان، اختیاریم سنده دیر
عاجیزم قارشیندا، گویا کی، ایلاهیمسان منیم
زولفِ روخسارین اسیری ماها سالماز مهرینی
سن بولودلاردان چیخان بیر مهر و ماهیمسان منیم
صید قیلمیش کؤنلومو ناز ایله محزون گؤزلرین
مشکِ عنبر تیره لی آهو نیگاهیمسان منیم
من بو فقریمله سنین عشقینده فخر ائتسم نه اولار؟
دولتیم، فخریم، پناهیم، عزّ و جاهیمسان منیم
واحدم، جانا، فرحدن یوکسله ردیم گؤیلره
لطف ائدیب بیردم دئسن کیم، خاکِ راهیمسان منیم
pes_Arab pes_Arab azb_Arab azb_Arab prs_Arab azb_Arab azb_Arab azb_Arab azb_Arab prs_Arab azb_Arab prs_Arab azb_Arab azb_Arab